[image: stema_JPG]
Republika e Kosovës
Republika Kodova- Republik of Kosovo
Qeveria-Vlada-Gaverment




PROGRAMI PËR MBROJTJEN E KONSUMATORËVE TË CENUESHËM TË ENERGJISË ELEKTRIKE NË KOSOVË 














	Prishtinë, 2026


Lista e Shkurtesave
ASHI  		Agjencia e Shoqërisë së Informacionit 
ARC	 	Agjencia e Regjistrimit Civil 
ATK 		Administrata Tatimore e Kosovës
DSS                Departamenti Skemave Sociale
DTP		Departamenti i Tatimit në Pronë
EF		Ekonomi Familjare
FShU		Furnizuesi i Shërbimit Universal
KA		Komisioni i Ankesave
KZ		Komisioni Zbatues
MF 		Ministria e Financave
ME 		Ministria e Ekonomisë
MPFVLÇ        Ministria për Punë, Familje dhe Vlera të Luftës Çlirimtare 
TM 		Testi i Mjeteve
QPS 		Qendra për Punë Sociale
Thesari            Thesari i Republikës së Kosovës








Përmbajtja
Lista e shkurtesave ................................................................................................................ 2
Hyrje ........................................................................................................................................ 4
1. Qëllimi i Programit .................................................................................................... 5
1.1 Parimet e Programit .................................................................................................. 5
1.2 Përkufizimet dhe shpjegime .................................................................................... 5 
1.3 Gjendja aktuale........................................................................................................... 7
2. Kuadri Ligjor dhe Strategjia ..................................................................................... 8
2.1 Ligji Nr. 05/L-085 për Energjinë Elektrike ............................................................ 9
2.2 Strategjia e Energjisë e Republikës së Kosovës 2022-2031 ................................. 10
3. Objektivat e përgjithshme dhe specifike..................................................................... 10
3.1 Objektivat Specifike të programit.......................................................................... 11
3.2 Grupet e targetuara ................................................................................................. 12
4. Institucionet përgjegjëse dhe kriteret e programit…………...………….....................12
4.1 Institucionet dhe mekanizmat përkatës ............................................................... 12
4.2 Kriteret e përfitimit nga programi ........................................................................ 13
4.3 Përllogaritja e të hyrave dhe kategorite................................................................ 14
4.4 Komisioni zbatues ................................................................................................... 15
4.5 Komisioni i ankesave................................................................................................15
5. Financimi i programit dhe regjistri konsumatorëve........................................... 15
5.1 Financimi i programit të subvencionit..................................................................15
5.2 Regjistri i konsumatorëve të cenueshëm të energjisë elektrike.........................15
6. Platforma e komunikimit dhe  moduli i aplikimit.............................................. 16
6.1 Procedura dhe mënyra e aplikimit ....................................................................... 16
6.2 Të Drejtat dhe Përgjegjësitë e Aplikantit ................................................................... 17
6.3 Mbrojtja e të dhënave ............................................................................................. 18
6.4 Procesi teknik i modulit të aplikimit .................................................................... 18



 Hyrje
Programi ka për qëllim mbështetjen  e ekonomive familjare nga sistemi i mbrojtjes sociale  dhe sigurimin e qasjes së barabartë në energji elektrike si shërbim esencial, përmes subvencionimit të energjisë për konsumatorët e cenueshëm. Programi kontribuon në zbatimin e politikave të Republikës së Kosovës për reduktimin e varfërisë energjetike, mbrojtjen e familjeve me te ardhura te ulëta, e konsumatorëve të cenueshëm dhe mbështetjen e tranzicionit energjetik drejt një sistemi më të qëndrueshëm dhe gjithëpërfshirës.
Nëpërmjet këtij programi Qeveria e Republikës së Kosovës synon të fuqizojë konsumatorët e cenueshëm, duke ofruar mbështetje financiare përmes subvencionimit të energjisë elektrike, që rezulton në zbutjen e barrës së shpenzimeve të energjisë elektrike. Programi fokusohet në mbështetjen financiare nëpërmjet subvencionimit të faturave të energjisë elektrike, pasi vlerësohet se ndihma financiare në fatura të energjisë elektrike është një nga mënyrat më të mira për të mbështetur konsumatorët e cenueshëm.
Programi për mbështetje të konsumatorëve është i organizuar ne 6 kapituj si vijon:
Kapitulli 1 përfshinë pjesën e qëllimit dhe parimet e programit;
Kapitulli 2 përfshinë  analizën  e kuadrit ligjore dhe ligjet nga të cilat buron hartimi i Programit për Mbrojtjen  e Konsumatorëve të Cenueshëm të Energjisë Elektrike;
Kapitulli 3  përfshinë objektivat e përgjithshme dhe atë se çfarë synohet të arrihet me këtë program dhe grupet e targetuara;
Kapitulli 4 përfshinë bashkëpunimin ndërinstitucional dhe mekanizmat mbështetës ne zbatim  te programit;
Kapitulli 5 përfshinë financimin dhe kriteret e përfitimit nga programi dhe
Kapitulli 6 përfshinë platformën e komunikimit dhe moduli i aplikimit elektronik i inkuadruar ne platformën E-kosova.

1. Qëllimi i programit
Qëllimi i programit është të sigurojë që të gjithë konsumatorët të cenueshëm të kenë qasje të barabartë në energji elektrike të përballueshme, duke mbështetur financiarisht pagesën e faturës së energjisë elektrike për të përmirësuar mirëqenien e tyre të përgjithshme dhe përballjen  e kostos së shpenzimeve të energjisë elektrike.
Programi fokusohet në mbështetjen financiare, përmes subvencionimit të faturave të energjisë elektrike, pasi vlerësohet se ndihma financiare në fatura të energjisë elektrike është një nga mënyrat më të mira për të mbështetur konsumatorët e cenueshëm.
1.1 Parimet e programit
Zbatimi i programit bazohet në këto parime:
a) Barazia dhe mosdiskriminimi, duke siguruar trajtim të barabartë për të gjithë aplikuesit që plotësojnë kriteret;
b) Transparenca, përmes procedurave të qarta dhe publikimit të informatave për mënyrën e përfitimit;
c) Llogaridhënia, duke siguruar përdorim të drejtë dhe efikas të mjeteve publike;
d) Targetimi i drejtë, në mënyrë që mbështetja të arrijë tek ekonomitë familjare me nevojën më të madhe;
e) Efikasiteti administrativ, duke minimizuar barrën administrative për qytetarët dhe institucionet;
1.2 Përkufizimet dhe shpjegime
Për qëllimet e këtij programi, termat e mëposhtëm kanë këtë kuptim:
Aplikuesi – nënkupton individin ose anëtarin e familjes i cili nis procedurën e aplikimit për programi për mbrojtjen të konsumatorëve të cenueshëm të energjisë elektrike dhe përmbush të gjitha detyrimet përkatëse ndaj organit kompetent për veten e tij dhe/ose për familjen e tij;
Ekonomi Familjare (EF) – nënkupton bashkësinë familjare të përbërë nga një ose më shumë persona që jetojnë në të njëjtën banesë, ndajnë të njëjtin njehsor të energjisë elektrike dhe përballojnë së bashku shpenzimet e konsumit të energjisë elektrike.
Konsumator i cenueshëm i energjisë elektrike – konsiderohet ekonomia familjare që, për shkak të nivelit të ulët të të ardhurave dhe rrethanave sociale, nuk është në gjendje të përballojë koston e energjisë elektrike pa cenuar plotësimin e nevojave të tjera bazike të jetesës dhe që plotëson kriteret e përcaktuara në këtë program.
Të hyrat mujore familjare – nënkuptojnë shumën e të gjitha të ardhurave mujore të ekonomisë familjare, pavarësisht burimit të të hyrave, me përjashtim të kategorive të mëposhtme:
· pensionet për personat me aftësi të kufizuara; 
· kompensimet për personat e verbër; 
· pensionet për invaliditet në punë; 
· kompensimet për personat paraplegjikë dhe tetraplegjikë; 
· kompensimet për familjet e fëmijëve me aftësi të kufizuara; 
· pensionet për invalidët e luftës; 
· pensionet e familjeve të dëshmorëve të UÇK-së; 
· pensionet e familjeve të personave të zhdukur të UÇK-së; 
· pensionet e familjeve të viktimave civile të luftës; 
· asistenca sociale; 
· përfitime të tjera që përjashtohen me legjislacionin në fuqi. 
Testi i të hyrave familjare – është procesi i vlerësimit të gjendjes financiare të ekonomisë familjare përmes analizës së të ardhurave të të gjithë anëtarëve të saj, duke i krahasuar ato me pragjet e përcaktuara në këtë program.
Pasuri e paluajtshme – nënkupton të gjitha pronat e paluajtshme në pronësi të anëtarëve të ekonomisë familjare, përfshirë tokën, objektin e banimit,  objektet afariste dhe çdo pasuri tjetër të paluajtshme që ka vlerë ekonomike.
Testi i pasurisë së paluajtshme – është procesi i vlerësimit të vlerës kumulative të pasurisë së paluajtshme në pronësi të anëtarëve të ekonomisë familjare, me qëllim të përcaktimit të përmbushjes së kritereve të këtij programi.
Subvencioni i faturës së energjisë elektrike – nënkupton mbështetjen financiare që i jepet ekonomisë familjare përmes subvencionimit të faturës së energjisë elektrike, e llogaritur sipas kritereve dhe metodologjisë së përcaktuar në këtë program.
Shifra e konsumatorit – është numri unik identifikues i konsumatorit të energjisë elektrike, i lëshuar nga Furnizuesi i Shërbimit Universal, i cili përdoret për identifikimin e pikës së konsumit dhe për zbatimin e subvencionit.
Furnizuesi i Shërbimit Universal (FShU) – është furnizuesi i licencuar për ofrimin e shërbimit universal të furnizimit me energji elektrike, në përputhje me legjislacionin në fuqi.
Komisioni Zbatues – është komisioni i themeluar nga Ministria përgjegjëse për zbatimin e këtij programi, i cili shqyrton aplikimet, verifikon përmbushjen e kritereve dhe përgatit listën e përfituesve.
Varfëria energjetike – nënkupton gjendjen në të cilën një ekonomi familjare nuk është në gjendje të sigurojë ose të përballojë nivelin minimal të shërbimeve energjetike të nevojshme për një jetë të dinijtetshme, përfshirë ngrohjen, ndriçimin dhe përdorimin e pajisjeve bazike shtëpiake.
1.3 Gjendja aktuale dhe rëndësia e programit
Rritja e vazhdueshme e kostos së jetesës dhe e çmimeve të energjisë elektrike ka ndikuar ndjeshëm në mirëqenien ekonomike të një numri të konsiderueshëm të familjeve në Republikën e Kosovës, veçanërisht atyre me të ardhura të ulëta dhe të pamjaftueshme për të përballuar shpenzimet bazë të jetesës. Në këtë kontekst, subvencionimi i konsumit të energjisë elektrike për konsumatorët e cenueshëm paraqet një instrument të rëndësishëm të politikave sociale, me qëllim mbrojtjen e kategorive më të rrezikuara dhe garantimin e qasjes së barabartë në një shërbim esencial.
Programi për Mbrojtjen e Konsumatorëve të Cenueshëm për periudhën 2025–2026 ka mundësuar mbështetjen financiare të mijëra familjeve në nevojë dhe ka krijuar bazën institucionale për identifikimin dhe subvencionimin e konsumatorëve të cenueshëm përmes një procesi të aplikimit elektronik në platformën e-Kosova. Përvoja e fituar gjatë zbatimit të këtij programi ka dëshmuar rëndësinë e bashkëpunimit ndërinstitucional dhe të shkëmbimit elektronik të të dhënave ndërmjet institucioneve publike.
Megjithatë, gjatë zbatimit të programit janë identifikuar një sërë sfidash administrative, teknike dhe procedurale, të cilat kanë ndikuar në efikasitetin e procesit të aplikimit, verifikimit dhe përfitimit nga subvencionimi. Ndër sfidat kryesore janë evidentuar nevoja për përmirësimin e procesit të deklarimit të anëtarëve të familjes, identifikimin e saktë të kryefamiljarit dhe lidhjes së tij me njësinë e konsumit të energjisë elektrike, shmangien e mundësive për deklarime të pasakta apo të shumëfishta, si dhe forcimin e mekanizmave të verifikimit të të dhënave përmes ndërlidhjes automatike me regjistrat shtetërorë.
Gjithashtu, përvoja e deritanishme ka treguar nevojën për avancimin e modulit të aplikimit në platformën e-Kosova, me qëllim automatizimin e proceseve, reduktimin e ndërhyrjeve manuale, rritjen e saktësisë së verifikimit të të dhënave dhe përmirësimin e përvojës së qytetarëve gjatë aplikimit. Në këtë drejtim, është e nevojshme të fuqizohen integrimet ndërmjet platformës e-Kosova dhe sistemeve të institucioneve relevante, përfshirë regjistrat civilë, Administratën Tatimore të Kosovës, sistemin e Tatimit në Pronë në kuadër të Departamentit të Tatimit në Pronë në kuadër të MF, operatorët e furnizimit me energji elektrike dhe institucionet e tjera që posedojnë të dhëna të nevojshme për verifikimin e kritereve të përcaktuara me këtë program .
Njëkohësisht, gjatë hartimit të Programit për Mbrojtjen  e Konsumatorëve të Cenueshëm të Energjisë Elektrike 2026–2027 janë analizuar edhe rekomandimet dhe vërejtjet e institucioneve zbatuese, anëtarëve të Grupit Punues dhe ekspertëve teknikë, me qëllim adresimin e mangësive të evidentuara gjatë programeve nga vitet e kaluar të zbatimit. Këto gjetje kanë shërbyer si bazë për rishikimin e procedurave, përmirësimin e kritereve të aplikimit dhe përcaktimin e kërkesave funksionale që do të mundësojnë zhvillimin e një moduli më efikas, më transparent dhe më të sigurt.
Përveç nevojës për përmirësimin e procesit të aplikimit, Republika e Kosovës ka marrë obligime edhe në kuadër të procesit të integrimit evropian dhe zbatimit të Planit të Rritjes për Ballkanin Perëndimor, i cili parasheh zhvillimin e mekanizmave të qëndrueshëm për identifikimin dhe mbështetjen e konsumatorëve të cenueshëm, përfshirë krijimin dhe mirëmbajtjen e një regjistri funksional të konsumatorëve të cenueshëm. Për këtë arsye, Programi për Mbrojtjen e Konsumatorëve të Cenueshëm 2026–2027 nuk synon vetëm vazhdimin e subvencionimit të energjisë elektrike, por edhe konsolidimin e një sistemi të qëndrueshëm, transparent dhe të digjitalizuar për administrimin e kësaj skeme.
Bazuar në këtë analizë, vlerësohet se ekziston nevoja për vazhdimin e Programit për Mbrojtjen e Konsumatorëve të Cenueshëm për periudhën 2026–2027, duke përmirësuar mekanizmat e identifikimit, aplikimit, verifikimit dhe monitorimit, me qëllim që mbështetja publike të orientohet tek familjet që plotësojnë kriteret e përcaktuara dhe të sigurohet përdorimi efikas, transparent dhe i drejtë i mjeteve publike.
2. Kuadri Ligjor dhe Strategjia 
Njohja dhe garantimi i të drejtave të veçanta lidhur me furnizimin me energji elektrike për konsumatorët e cenueshëm në Republikën e Kosovës bëhet përmes tre ligjeve, përkatësisht: Ligjit Nr. 05/L-081 për Energjinë (më tutje: Ligji për Energjinë), Ligjit Nr. 05/L-085 për Energjinë Elektrike (më tutje: Ligji për Energjinë Elektrike), Ligjit Nr. 05/L-084 për Rregullatorin e Energjisë (më tutje Ligji për Rregullatorin e Energjisë), Ligjit për Mbrojtjen e të Dhënave Personale, Ligjit për Procedurën e Përgjithshme Administrative, Ligjit Nr. 2003/15 për Skemën e Ndihmës Sociale, Ligji Nr.04 L-096 për Plotësimin  dhe Ndryshimin  e Ligjit 2003/15 për Skemën e Ndihmës Sociale dhe Strategjisë së Energjisë së Republikës së Kosovës 2022–2031 . 
Të tre ligjet, Ligji për Energjinë, Ligji për Energjinë Elektrike dhe Ligji për Rregullatorin e Energjisë, e definojnë konsumatorin të cenueshëm si konsumator familjar i cili për shkak të gjendjes sociale gëzon disa të drejta të veçanta lidhur me furnizimin me energji elektrike.
Ligji për Energjinë dhe Ligji për Energjinë Elektrike ngarkojnë Ministrinë për Ekonomi dhe Ministria për Punë, Familje dhe Vlera të Luftës Çlirimtare që në konsultim me Zyrën e Rregullatorit të Energjisë dhe akterë të tjerë të zhvillojnë programe për përcaktimin e konsumatorëve të cenueshëm dhe një plan social të veprimit për energji. 
2.1 Ligji Nr. 05/L-085 për Energjinë Elektrike 
Legjislacioni që përcakton rregullat dhe masat për funksionimin e sektorit të energjisë elektrike, specifikisht Ligji për Energjinë Elektrike, njeh dhe garanton të drejta të veçanta lidhur me furnizimin me energji elektrike për konsumatorët të cenueshëm. 
Ligji për Energjinë Elektrike, përmes nenit 49 i cili ka të bëjë me mbrojtjen e konsumatorëve të cenueshëm, obligon Ministrinë e Ekonomisë, Ministria për Punë, Familje dhe Vlera të Luftës Çlirimtare që në konsultim me Zyrën e Rregullatorit të Energjisë (ZRRE) dhe hisedarë të tjerë në sektorin e energjisë elektrike të zhvillojnë një program të detajuar për përcaktimin e statusit të konsumatorëve të cenueshëm, fushëveprimit të të drejtave të tyre, si dhe masave që kanë për qëllim mbrojtjen e konsumatorëve të cenueshëm në mbulimin e kërkesës së tyre për energji elektrike, i cili pastaj aprovohet nga Qeveria e Republikës se Kosoves. 
Po ashtu Neni 49, paragrafi 2, përcakton se programi i trajtimit të konsumatorëve të cenueshëm i përcaktuar në paragrafin një (1) të këtij neni, do të aprovohet nga Qeveria dhe do të përfshijë së paku një nga elementet në vijim: 
2.1. caktimin e konsumatorëve të cenueshëm që përfitojnë nga programi i përcaktuar sipas këtij neni, si: 
2.1.1. nuk do të përfshijë më shumë se një pakicë të konsumatorëve të energjisë elektrike në Kosovë; 
2.1.2. do të jetë i kufizuar në konsumatorët e energjisë elektrike me të ardhurat më të ulëta që përdorin energji elektrike për furnizim për banimin e përhershëm, ku për e përcaktimin e të ardhurave të ulëta, përveç të ardhurave, do të merren parasysh të gjitha asetet në dispozicion.
2.2 Strategjia e Energjisë e Republikës së Kosovës 2022-2031
Qeveria e Republikës së Kosovës më datë 8 mars 2023 ka publikuar Strategjinë e Energjisë e Republikës së Kosovës 2022-2031 përmes të cilës ka përcaktuar drejtimet dhe veprimet kryesore për zhvillimin e sektorit të energjisë gjatë 10 viteve të ardhshme, dhe në të cilën një nga objektivat strategjike është mbrojtja dhe fuqizimi i konsumatorëve. Objektivi strategjik 5 - Mbrojtja dhe fuqizimi i konsumatorëve, përmban në vete 3 qëllime specifike ku e para parashihet të jetë mbrojtja e konsumatorëve të cenueshëm. Caqet kryesore të vendosura për këtë objektiv strategjik sipas dokumentit janë: rishikimi i skemës aktuale mbështetëse të çmimeve për programin e konsumatorëve të cenueshëm, themelimi i programit të ri dhe më pas avancimi i mëtejmë i saj në një skemë të bazuar në testin e varfërisë e lidhur me skemën e reformuar të asistencës sociale, dhe vendosjen e të paktën dy skemave të reja dedikuar konsumatorëve të cenueshëm. Krahas skemave të reja në lidhje me energjinë për konsumatorët të cenueshëm, Strategjia synon që skema e mbështetjes për çmimet e energjisë të përmirësohet në aspektin e targetimit dhe synon të mbulojë të gjithë individët/familjet në rrezikshmëri të varfërisë energjetike.

[bookmark: _Hlk239256313]3. Objektivat e përgjithshme dhe specifike
Synimi kryesor i këtij programi është të ofrojë mbështetje të drejtpërdrejtë për konsumatorët e cenueshëm në sektorin e energjisë elektrike për përballimin e kostos së energjisë elektrike. Duke zbatuar politika të targetuara, programi synon të sigurojë që konsumatorët e cenueshëm të kenë qasje të barabartë në energji të përballueshme elektrike duke iu subvencionuar energjinë elektrike, në mënyrë që të përmirësojmë mirëqenien e tyre të përgjithshme. Ky program po zhvillohet si pjesë e tranzicionit energjetik të Republikës së Kosovës dhe gjithashtu si pasojë e rritjes së kostos së energjisë e shkaktuar nga kriza e fundit e energjisë. Programi fokusohet në mbështetjen financiare, nëpërmjet subvencionimit të faturave të energjisë elektrike, përmes këtyre objektivave dhe synimeve:
· Identifikimi i konsumatorëve të cenueshëm- programi do të identifikojë konsumatorët e cenueshëm që kualifikohen për subvencionim të energjisë elektrike bazuar në kritere objektive si të hyrat e ulëta. Identifikimi do të bëhet duke realizuar testin e të hyrave si një qasje për të identifikuar konsumatorët e cenueshëm, sepse  përmes kësaj metode do të identifikohen  familje me të ardhura të ulëta dhe na siguron  që t’i drejtojmë mjetet financiare për ata që kanë më së shumti nevojë. Vlerësimi i nivelit të hyrave mundëson kritere objektive për përcaktimin e përfituesve dhe siguron që ndihma arrin te familjet me të hyra më të ulëta, të cilat mund të përballen me vështirësi financiare. Kjo qasje thjeshton procesin e identifikimit, promovon shpërndarjen efikase të burimeve, dhe nxit barazinë dhe konsistencën në identifikimin e konsumatorëve të cenueshëm. 

· Sigurimi i shpërndarjes së barabartë të subvencioneve-objektivë e programit është sigurimi që subvencionet e energjisë elektrike të shpërndahen në mënyrë të drejtë dhe të arrijnë tek ata që vërtet janë të cenueshëm. Përmes formulës së kalkulimit e subvencioneve si dhe zbatimi i mekanizmit verifikues, sikurse konfirmimi i të hyrave të aplikantëve nga Komisioni Zbatues në bashkëpunim me institucionet përkatëse, mundësojnë shpërndarjen e barabartë të subvencioneve. 

· Sigurimi i energjisë elektrike të përballueshme-objektivë tjetër e programit është të sigurojë që konsumatorët e cenueshëm të kenë qasje në energji elektrike të përballueshme. Programi synon të lehtësojë barrën financiare përmes subvencionimit të energjisë elektrike.


3.1 Objektivat specifike të programit
Programi për mbështetjen  e konsumatorëve të cenueshëm synon të arrij qëllimin  dhe objektivat e përgjithshme përmes këtyre objektivave specifike:
· Mbrojtja e konsumatorëve të cenueshëm -ky objektiv ka për qëllim sigurimin e një rrjeti mbrojtës për familjet dhe individët që kanë të ardhura të ulëta, pensionistët, personat me aftësi të kufizuara apo ata që jetojnë në kushte sociale të vështira. Po ashtu mbështetja financiare për një pjesë të faturës së energjisë elektrike synon të shmangë rrezikun e ndërprerjes së furnizimit dhe të garantojë që këta konsumatorë të mos mbeten pa energji në periudha kritike.
· Reduktimi i varfërisë energjetike -programi do të ndikoj në reduktimin  e varfërisë energjetike dhe  për të përballuar koston e shpenzimeve të energjisë për ngrohje, ndriçim dhe pajisje bazike për ekonomitë familjare. Ky program synon të ulë numrin e familjeve që jetojnë në kushte të tilla, duke i ndihmuar të kenë një nivel të mjaftueshëm konsumi energjie pa sakrifikuar nevoja të tjera jetike.
· Rritja e qasjes në energji të përballueshme- përmes këtij objektivi është planifikuar të ofrohet qasje ekonomive familjare në energjia elektrike, si shërbim i domosdoshëm dhe i përballueshëm për të gjithë. Pagesat do të lehtësojnë barrën financiare dhe do të garantojnë furnizim të qëndrueshëm, duke ulur rrezikun e përjashtimit nga rrjeti për shkak të pamundësisë së pagesës.
· Përmirësimi i mirëqenies sociale - mbështetja në faturat e energjisë do të ndikoi në një mirëqenie më të mirë për familjet, duke u dhënë mundësi të përdorin të ardhurat e tjera të  tyre për ushqim, shëndetësi dhe arsim. Kjo ndikon drejtpërdrejt në rritjen e cilësisë së jetës dhe stabilitetin social.
· Koordinimi institucional – përmes këtij objektivi do të mundësohet avancimi i kordinimit dhe bashkëpunimit gjatë zbatimit të programit në mes institucioneve qendrore (ministritë përkatëse), operatorëve të energjisë. Ky koordinim siguron që mbështetja të shpërndahet në mënyrë të drejtë, të shpejtë dhe të efektshme, duke shmangur vonesat dhe abuzimet.

3.2 Grupet e targetuara
Në kuadër të grupeve të targetuara bëjnë pjesë familjet me të ardhura të ulta, përfituesit nga skemat sociale dhe pensionale,  familjet e kategorive të dalura nga lufta dhe grupe të tjera të cenueshme nga të gjitha komunitetet. Aplikimi do të jetë i hapur për të gjithë qytetarët, ndërsa ekonomitë familjare (EF) që kualifikohen për subvencionim në bazë të programit janë ato të cilat kanë të hyra mujore në nivel më të ulët ose të barabartë me 150 euro për person/anëtar p.sh, (600 euro për 4 anëtarë të hyrat kumulative do përpjesëtohen me numrin e anëtarëve në ekonomisë familjare të deklaruar nga aplikuesi, për të vlerësuar nëse janë më pak ose të barabarta me pragun e të hyrave të vendosur). 
[bookmark: _Hlk239254851]4.  Institucionet përgjegjëse dhe kriteret e programit 
Zbatimi i Programit për Mbështetjen e Konsumatorëve të Cenueshëm të Energjisë Elektrike, kërkon bashkëpunim efektiv të institucioneve për të siguruar një ekzekutim të rregullt dhe transparent të subvencioneve. 
4.1 Institucionet dhe mekanizmat përkatëse
Koordinimi efikas midis institucioneve është faktor kyç për të arritur suksesin e programit. Këto institucione dhe roli i tyre në këtë proces është si vijon: 
· Agjencia e Shoqërisë së Informacionit (ASHI) ka rol në zhvillimin, administrimin dhe mirëmbajtjen teknike të modulit të aplikimit për Programin në platformën e-Kosova. ASHI siguron funksionalizimin e sistemit elektronik të aplikimit, ndërlidhjen dhe shkëmbimin e sigurt të të dhënave ndërmjet institucioneve relevante, si dhe validimin automatik të të dhënave të aplikuesve përmes integrimeve me regjistrat shtetërorë. Gjithashtu, ASHI ofron mbështetje teknike për institucionet zbatuese, monitoron funksionimin e platformës gjatë periudhës së aplikimit, siguron mbrojtjen teknike të të dhënave personale dhe mundëson gjenerimin e raporteve statistikore dhe analitike për nevojat e programit. 
· Administrata Tatimore e Kosovës (ATK) ka rol në ndarjen e të dhënave për të hyrat e secilit anëtar të EF-së. ATK-ja siguron informacionin mbi të hyrat e individëve nga burimet e ndryshme që është një informacion kyç për vlerësimin e përshtatshmërisë së EF-ve për të përfituar mbështetje nga programi. 
· Agjencia e Regjistrimit të Civil (ARC) ka rol në ndarjen e të dhënave të gjendjes civile të EF-së. Përmes regjistrimit të lindjeve, martesave dhe vdekjeve, ARC-ja siguron informacionin për përcaktimin e strukturës së familjes dhe anëtarëve të saj. 
· Ministria për Punë, Familje dhe Vlera të Luftës Çlirimtare (MPFVLÇ) përveç se është zbatues i këtij programi, ka rol dhe në ndarjen e të dhënave me komisionin  zbatues për pensionet, ndihmat sociale, dhe beneficionet e tjerat sociale. MPFVLÇ -ja ofron informacionin për situatën ekonomike dhe sociale të EF-ve, hap i rëndësishëm për të vlerësuar të hyrat nga burimet e tjera, përveç atyre të ofruara si informata nga ATK-ja, për vlerësimin e përshtatshmërisë së EF-ve për të përfituar mbështetje nga programi. 
· Komisioni Zbatues brenda MPFVLÇ -së ka për detyrë shqyrtimin e aplikacioneve, verifikimin e të dhënave dhe përgatitjen e listës së përfituesve. Komisioni përbën një fazë kritike në procesin e zbatimit të programit pasi që verifikon përshtatshmërinë e EF-ve për të qenë përfitues në kuadër të programit dhe shumën e mbështetjes si subvencion i bazuar në metodologjinë e përcaktuar në këtë program. 
· Departamenti i Skemave Sociale- bazuar në të dhënat dhe vendimet e komisionit zbatues,  është përgjegjës të përgatit procesimin e shkresave për pagesat dhe transferin  e mjeteve tek FSHU,  bazuar në vendimet e Komisionit Zbatues dhe marrëveshjen  e bashkëpunimit në mes të MPFVLÇ dhe FSHU
· Thesari i Kosovës ka rol në ndarjen e të dhënave për grante dhe subvencione për secilin anëtar të EF-së. Si dhe ka rolin e ekzekutimit të pagesës së subvencionit bazuar në listat e përfituesve të cilat i pranon nga Komisioni Zbatues. Këto institucione bashkëpunojnë në zbatimin e programit për të siguruar që mbështetja ofrohet në mënyrë efikase dhe transparente për konsumatorët e cenueshëm në sektorin e energjisë elektrike.
4.2  Kriteret e përfitimit nga programi
Mbështetja në formë të subvencionimit të faturës së energjisë elektrike, sipas këtij programi, u ofrohet ekonomive familjare që përdorin energjinë elektrike për nevoja të amvisërisë dhe të cilat pas shqyrtimit dhe verifikimit të të dhënave, rezultojnë se i përmbushin kushtet dhe kriteret e përcaktuara në këtë program.
Për të përfituar nga ky program, Ekonomia Familjare duhet të plotësojë në mënyrë kumulative kriteret si në vijim: 
· Të gjithë anëtarët e Ekonomisë Familjare të jenë shtetas të Republikës së Kosovës me banim të përhershëm në territorin e Republikës së Kosovës ose shtetas të huaj të pajisur me leje të qëndrimit të përhershme në territorin e Republikës së Kosovës. 
· Të hyrat mesatare mujore për periudhën 12-të muajt e fundit Ekonomisë Familjare të jenë të barabarta ose më pak se njëqind e pesëdhjetë euro (150 €) për anëtar të Ekonomisë Familjare. 
· Vlera kumulative e patundshmërive (testi i aseteve) në pronësi të anëtarëve të Ekonomisë Familjare të jetë e barabartë ose më pak se njëqind mijë euro (100,000 €). 
· Vlera e faturës mujore të energjisë elektrike është më e lartë sesa 2% e të hyrave mesatare mujore të EF.  
Për të gjitha ekonomitë familjare të cilat paguajnë qira për banim, totalit të të hyrave mesatare mujore i zbritet shuma e qirasë mujore, por jo më shumë se pesëdhjetë për qind (50%) e totalit të të hyrave mesatare mujore. Aplikuesit duhet të ofrojë dëshmi për qira që mund të jetë kontrata e qirasë apo transaksioni bankar për qira të përputhshme me periudhën  e aplikimit. 
[bookmark: _Hlk239254905]4.3 Përllogaritja e të hyrave dhe kategoritë
Të hyrat mujore sipas këtij programi konsiderohen të gjitha të ardhurat mujore të ekonomisë familjare me përjashtim të kategorive: pensionet për personat me aftësi të kufizuara, kompensimet për personat e verbër, pensionet për invaliditet në punë, kompensimet për personat paraplegjikë dhe tetraplegjikë, kompensimet për familjet e fëmijëve me aftësi të kufizuara, pensionet për invalidët e luftës, pensionet të familjes së dëshmorit të UÇK-së dhe familjes së të zhdukurit të UÇK-së, pensionet të familjes së viktimave civile, dhe asistenca sociale. 
Sasia e energjisë e cila mund të subvencionohet për EF ndahet në tri (3) kategori varësisht prej mesatares të të hyrave mujore të EF-së për anëtar: 
Kategoria I-rë-për EF të cilat kanë të hyra mesatare mujore nga zero euro (0 €) deri pesëdhjetë euro (50 €) për anëtar, u takon subvencioni maksimal deri në 150 kWh/muaj për anëtar. 
Kategoria II-të-për EF të cilat kanë të hyra mesatare mujore nga pesëdhjetë euro (50 €) deri njëqind euro (100 €) për anëtar, u takon subvencioni maksimal deri në  100 kWh/muaj për anëtar. 
Kategoria III-të-për EF të cilat kanë të hyra mesatare mujore nga njëqind euro (100 €) deri njëqind e pesëdhjetë euro (150 €) për anëtar, u takon subvencioni maksimal deri në kWh/muaj për anëtar. 
Shuma e subvencionit për faturën e energjisë elektrike për një ekonomi familjare (EF) do të jetë mimimale pesë (5) euro, ndërsa shuma maksimale do të jetë pesëdhjetë (50) euro në muaj. Në rast se vlera e faturës së energjisë elektrike për muajin  përkatës është më e ulët se pesë (5) euro familja nuk do të subvencionohet për atë muaj. Në rastet kur vlera e faturës së energjisë elektrike për muajin përkatës është më e ulët se 50 (pesëdhjetë) euro, subvencioni caktohet në shumën e faturës së faturuar për muajin  përkatës. Ministri do të përcaktojë me vendim kritere, kushte dhe procedura shtesë lidhur me përfitimin, llogaritjen dhe zbatimin e subvencionit.
4.4. Komisioni zbatues
Ministria për Punë, Familje dhe Vlera të luftës Çlirimtare do të themeloj komisionin  zbatues i cili do të jetë përgjegjës për zbatimin e këtij programi dhe koordinimin  e gjithë procesit deri ne përfundim  te programit. Institucionet të tjera përgjegjëse janë të obliguara të bashkëpunojnë dhe të ndajnë të dhënat e kërkuara nga komisioni zbatues për nevoja të këtij programi.
Pas përfundimit të afatit të aplikimit për secilin muaj kalendarik, Komisioni Zbatues do të bëjë shqyrtimin dhe trajtimin e të gjitha aplikimeve të pranuara gjatë atij muaji kalendarik, si dhe do të marrë vendime në përputhje me kriteret dhe procedurat e përcaktuara me këtë program. Shqyrtimi i aplikimeve do të realizohet në baza mujore, deri në përfundimin e zbatimit të programit.
MPFVLÇ dhe Komisioni Zbatues kanë të drejtë të kryejnë verifikime të mëvonshme administrative për saktësinë e të dhënave të deklaruara.Në rast të konstatimit të deklarimeve të rreme, përfituesi humb të drejtën e subvencionimit dhe detyrohet të kthejë mjetet e përfituara padrejtësisht.
4.5 Komisioni ankesave
Ekonomia Familjare e pa kënaqur me vendimin e Komisionit Zbatues, mund të paraqesë ankesë brenda afatit të shënuar në këshillën juridike të vendimit, në pajtim me legjislacionin për procedurën administrative. Ministria për Punë, Familje dhe Vlera të Luftës Çlirimtare (MPFVLÇ) themelon  komisionin  për shqyrtimin e ankesave në shkallë të dytë. Ankesa dorëzohet përmes formës elektronike e  cila përcaktohet në hapat e me vonshëm  nga Ministria.  

5. Financimi i programit dhe regjistri konsumatorëve 
[bookmark: _Hlk239255273]5.1 Financimi i programit të subvencionit
Financimi i Programit për Mbrojtjen e Konsumatorëve të Cenueshëm të Energjisë Elektrike sigurohet nga buxheti i Qeverisë së Republikës së Kosovës/Ministrisë për Punë, Familje dhe Vlera të Luftës Çlirimtare (MPFVLÇ), në pajtim me ndarjet buxhetore të miratuara për vitin përkatës fiskal. MPFVLÇ është përgjegjëse për planifikimin dhe sigurimin e mjeteve financiare për zbatimin e programit, ndërsa transferimi i mjeteve realizohet përmes Thesarit të Kosovës.
[bookmark: _Hlk239255346]5.2. Regjistri i konsumatorëve të cenueshëm të energjisë elektrike
Me qëllim të identifikimit, administrimit dhe monitorimit efikas të konsumatorëve të cenueshëm të energjisë elektrike, Ministria për Punë, Familje dhe Vlera të Luftës Çlirimtare mban Regjistrin e Konsumatorëve të Cenueshëm të Energjisë Elektrike. Regjistri administrohet përmes platformës elektronike e-Kosova dhe përditësohet në mënyrë periodike bazuar në të dhënat e siguruara nga institucionet kompetente.
Regjistri përmban të dhëna mbi:
· përfituesit e programit;
· përbërjen  e ekonomisë familjare;
· të hyrat e ekonomisë familjare; 
· statusin e aplikimit; 
· periudhën e përfitimit; 
· nivelin e subvencionit të miratuar; 
· të dhëna të tjera të nevojshme për administrimin e programit

Të dhënat në regjistër përdoren vetëm për qëllime të zbatimit të programit, planifikimit të politikave sociale, monitorimit të varfërisë energjetike dhe raportimit institucional. Qasja në regjistër u lejohet vetëm institucioneve dhe personave të autorizuar në përputhje me legjislacionin në fuqi për mbrojtjen e të dhënave personale. 
Ministria mund të realizojë përditësimin dhe verifikimin periodik të të dhënave të regjistrit përmes shkëmbimit elektronik të të dhënave me institucionet relevante, përfshirë ARC-në, ATK-në, Thesarin, Departamentin e Tatimit në Pronë, operatorët e energjisë dhe institucionet e tjera që posedojnë të dhëna relevante për zbatimin e programit. 
6. Platforma e komunikimit dhe  moduli i aplikimit 
Moduli i aplikimit menaxhohet nga Ministria për Punë, Familje dhe Vlera të Luftës Çlirimtare, ndërsa zhvillimi, mirëmbajtja dhe mbështetja teknike e tij realizohet nga Agjencia e Shoqërisë së Informacionit (ASHI) në kuadër të platformës e-Kosova. ASHI siguron integrimin e sistemit me bazat shtetërore të të dhënave dhe funksionimin e sigurt të procesit elektronik të aplikimit
Moduli duhet të dizajnohet në atë mënyrë që të jetë lehtë i kuptueshëm dhe të minimizoj gabimet gjatë aplikimit dhe mos të lejoj aplikime të dyfishta.
Ndërlidhja duhet të realizohet në atë mënyrë që gjatë procesit të aplikimit në platformën e-Kosova, të dhënat e aplikuesit të krahasohen automatikisht. Aplikimi nuk duhet të lejohet të përfundohet pa u verifikuar paraprakisht shifra e konsumatorit. 
6.1 Procedura dhe mënyra e aplikimit
Aplikimi në kuadër të këtij programi është i hapur gjatë periudhës nga 1 tetori 2026 deri më 31 mars 2027. Të drejtë aplikimi kanë ekonomitë familjare që konsiderojnë se i plotësojnë kriteret për përfitim sipas këtij programi. Aplikimi paraqitet nga kryefamiljari apo anëtari i ekonomisë familjare dhe lidhet me një (1) njehsor të energjisë elektrike. Për aplikantët që nuk kanë mundësi të qasen ose të përdorin platformën elektronike të aplikimit, mbështetje në procesin e aplikimit ofrohet përmes zyrtarëve të Qendrave për Punë Sociale
Përfitimi i subvencionit realizohet nga muaji i aprovimit të aplikimit dhe nuk zbatohet në mënyrë retroaktive. Ekonomitë familjare që synojnë të përfitojnë gjatë gjithë periudhës së mbulimit të paraparë me këtë program duhet të paraqesin aplikimin në muajin e parë të hapjes së afatit të aplikimit. Aplikimet e paraqitura pas muajit të parë shqyrtohen dhe, në rast aprovimi, përfitojnë subvencion vetëm për periudhën e mbetur të zbatimit të programit
Të gjitha ekonomitë familjare që konsiderojnë se i plotësojnë kriteret për përfitim dhe mbështetje nga programi duhet të aplikojnë online, pavarësisht nëse kanë qenë përfitues nga programet e mëparshme të subvencionimit.
6.2 Të drejtat dhe përgjegjësitë e aplikantit 
Ekonomia familjare, si aplikante në kuadër të programit, gëzon të drejtën për të aplikuar në përputhje me kriteret e përcaktuara dhe për t’u informuar në mënyrë të plotë e transparente mbi procedurat, afatet dhe rezultatet e aplikimit. Ajo ka gjithashtu të drejtë të paraqesë ankesë pranë Komisionit të Ankesave në rast se konsideron se vendimi i marrë nuk është i drejtë apo nuk është në përputhje me dispozitat e Programit.
Në anën tjetër, ekonomia familjare ka përgjegjësi të dorëzojë të dhëna të sakta dhe të verifikueshme, dhe të respektojë afatet e përcaktuara për aplikim. 
Çdo deklarim i pasaktë apo i paplotë mund të rezultojë në refuzimin e aplikimit ose në kthimin e mbështetjes së përfituar. Përgjegjësia e aplikantit për korrektësi dhe transparencë është kusht themelor për zbatimin e drejtë dhe efikas të programit.

6.3 Mbrojtja e të dhënave personale
Institucionet që zbatojnë programin përpunojnë të dhënat personale vetëm për qëllimet e administrimit të programit. Përpunimi i të dhënave kryhet në përputhje me legjislacionin në fuqi për mbrojtjen e të dhënave personale.
Institucionet janë përgjegjëse për:
· konfidencialitetin e të dhënave; 
· integritetin e tyre; 
· shkëmbimin e sigurt ndërinstitucional; 
· kufizimin e qasjes vetëm për personat e autorizuar. 
 6.4 Procesi teknik i modulit të aplikimit
Procesi teknik i aplikimit dhe administrimit të Programit realizohet nëpërmjet platformës shtetërore e-Kosova, e cila mundëson aplikimin elektronik, verifikimin automatik të të dhënave personale nëpërmjet ndërlidhjeve me ARC, Verifikimin  automatik te te hyrave nëpërmjet ndërlidhjeve me sistemin  e ATK, shqyrtimin e aplikimeve, gjenerimin e listave të përfituesve dhe raportimin statistikor. Moduli zhvillohet dhe mirëmbahet nga Agjencia e Shoqërisë së Informacionit (ASHI), ndërsa administrohet nga Ministria për Punë, Familje dhe Vlera të Luftës Çlirimtare. 


Hapi 1 - Informimi dhe qasja në aplikim
Ministria për Punë, Familje dhe Vlera të Luftës Çlirimtare publikon informacionin lidhur me programin, kriteret e përfitimit, afatet e aplikimit dhe udhëzimet për përfundimin e procedurës së aplikimit. Aplikuesi identifikohet në platformë e-Kosova përmes llogarisë personale të identifikimit. 
Hapi 2 - Verifikimi i identitetit
Pas identifikimit, sistemi gjeneron automatikisht të dhënat e aplikuesit nga regjistrat ARC-s, përfshirë:
· numrin personal;
· emrin dhe mbiemrin;
· gjininë;
· datën e lindjes;
· nacionalitetin;
· adresën e banimit;
· gjendjen civile;
· përbërjen e ekonomisë familjare.
Në rast se të dhënat nuk janë të përditësuara, aplikuesi udhëzohet të kryejë azhurnimin e tyre pranë institucioneve kompetente. 
Hapi 3 - Plotësimi i aplikimit
Aplikuesi deklaron dhe plotëson të dhënat e nevojshme për vlerësimin e përfitimit nga Programi, përfshirë:
· shifrën e konsumatorit të energjisë elektrike;
· afërsinë familjare me bartësin e njehsorit;
Aplikuesi deklaron nën përgjegjësi të plotë ligjore se të dhënat e paraqitura janë të sakta dhe të plota. 
Hapi 4 - Ngarkimi i dokumentacionit
Sistemi mundëson ngarkimin e dokumenteve mbështetëse kur kërkohen sipas Programit.
Për ekonomitë familjare që banojnë me qira, ngarkohet njëra nga dëshmitë në vijim:
· kontrata e qirasë;
· dëshmia bankare e pagesës së qirasë;
· dokument tjetër i vlefshëm që dëshmon shpenzimin e qirasë.
Dokumentet verifikohen nga Komisioni Zbatues gjatë procesit të shqyrtimit. 
Hapi 5 - Verifikimi automatik i të dhënave
Pas dorëzimit të aplikimit, sistemi realizon verifikime automatike me institucionet relevante, përfshirë:
· Agjencinë e Regjistrimit Civil (ARC);
· Administratën Tatimore të Kosovës (ATK);
· Ministrinë për Punë, Familje dhe Vlera të Luftës Çlirimtare;
· Departamentin e Tatimit në Pronë  në Ministrinë e Financave
· Thesarin e Republikës së Kosovës;
· Furnizuesin e Shërbimit Universal të energjisë elektrike;
· institucione të tjera relevante sipas nevojës.
Verifikimet realizohen për identifikimin e të hyrave, përbërjes familjare, përfitimeve sociale, aseteve dhe të dhënave të tjera të nevojshme për përcaktimin e statusit të konsumatorit të cenueshëm. 
Hapi 6 - Parandalimi i aplikimeve të shumëfishta
Sistemi parandalon aplikimet e shumëfishta duke kontrolluar:
· numrin personal të aplikuesit;
· anëtarët e ekonomisë familjare;
· shifrën e konsumatorit të energjisë elektrike;
· adresën e konsumit.
Në rast të identifikimit të aplikimeve të dyfishta ose të dhënave kontradiktore, aplikimi refuzohet sipas procedurave të Programit. 
Hapi 7 - Shqyrtimi dhe vendimmarrja
Komisioni zbatues shqyrton aplikimet, verifikon rezultatet e kontrolleve automatike dhe vlerëson përmbushjen e kritereve të programit.
Pas përfundimit të shqyrtimit, Komisioni zbatues përgatit listën e përfituesve dhe listën e aplikimeve të refuzuara me arsyetimin përkatës. Lista e përfituesve i përcillet Furnizuesit të Shërbimit Universal (FSHU) për qëllime të verifikimit dhe krahasimit të të dhënave në funksion të zbatimit të Programit


Hapi 8 - Njoftimi i aplikuesve
Aplikuesit njoftohen në mënyrë elektronike përmes platformës e-Kosova dhe kanaleve tjera të komunikimit për:
· pranimin e aplikimit;
· kërkesat për plotësim dokumentacioni;
· aprovimin ose refuzimin e aplikimit;
· të drejtën e ankimit.
Hapi 9 - Regjistri i konsumatorëve të cenueshëm
Aplikimet e miratuara regjistrohen në Regjistrin e Konsumatorëve të Cenueshëm të Energjisë Elektrike, i cili administrohet nga MPFVLÇ dhe përdoret për monitorimin, raportimin dhe administrimin e përfituesve të programit. Të dhënat në regjistër përditësohen periodikisht nëpërmjet shkëmbimit elektronik të të dhënave me institucionet kompetente. 
Hapi 10 - Raportimi dhe statistikat
Sistemi mundëson gjenerimin automatik të raporteve statistikore dhe menaxheriale, përfshirë:
· numrin e aplikimeve;
· numrin e përfituesve;
· numrin e ankesave;
· shpërndarjen sipas komunave;
· kategoritë e përfituesve;
· vlerën e subvencioneve të ekzekutuara.
Raportet përdoren për monitorimin e programit, planifikimin e politikave publike dhe vlerësimin e nivelit të varfërisë energjetike në Republikën e Kosovës. 
Hapi 11 - Gjurmueshmëria dhe auditimi
Sistemi ruan evidencën elektronike të të gjitha veprimeve të kryera gjatë procesit të aplikimit, verifikimit, aprovimit, refuzimit dhe pagesës së subvencioneve me qëllim sigurimin e transparencës, llogaridhënies dhe auditimit institucional. 

